Diari Oficial de la Generalitat Valenciana


Sumari del DOGV 2938, del 25-02-1997 (1997/861507)

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'administració de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura i Medi Ambient) per a la realització de projectes de plantes de viver (cítrics i maduixa).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2938

Data del DOGV
:   25-02-1997

Secció del DOGV
:   ALTRES DISPOSICIONS

Número del document
:   1997/861507


Data del document
:   03-02-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'administració de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura i Medi Ambient) per a la realització de projectes de plantes de viver (cítrics i maduixa).  
Subscrit, després de la tramitació prèvia reglamentària, entre l'administració de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura i Medi Ambient), el dia 28 de novembre de 1996, un Conveni de col·laboració per a la realització de projectes de plantes de viver (cítrics i maduixa), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0005/97, i que figura com a annex d'aquesta resolució.  
València, 3 de febrer de 1997.- La directora general del Secretariat del Govern.  
Conveni de col·laboració entre l'administració general de l'estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura i Medi Ambient) per a la realització de projectes de plantes de viver (cítrics i maduixa).  
Madrid, 28 de novembre de 1996.  
Reunits:  
D'una banda, la Sra. Loyola de Palacio del Valle-Lersundi, ministra d'Agricultura, Pesca i Alimentació, d'acord amb el que es disposa en el Reial Decret 762/1996, de 5 de maig, en nom i representació del Govern de la nació, de conformitat amb l'Acord de 21 de juliol de 1995, del Consell de Ministres.  
I de l'altra, la Sra. Maria Àngels Ramón-Llin i Martínez, consellera d'Agricultura i Medi Ambient de la Generalitat Valenciana, d'acord amb el que es disposa en el Decret 14/1995, de 6 de juliol, i expressament facultada per a aquest acte per acord del Govern Valencià, de data 26 de novembre de 1996; i com a presidenta de l'Institut Valencià d'Investigacions Agràries (IVIA), ateses les atribucions que li confereix la Llei 4/1991 i autoritzada per l'Acord número 22/1996, del Consell Rector de l'IVIA, de data 16 juliol de 1996.  
Ambdues parts es reconeixen recíprocament la capacitat legal per a obligar-se i atorgar aquest conveni, i amb aquesta finalitat  
Exposen:  
Que la Comunitat Autònoma Valenciana té competència exclusiva en matèria d'agricultura dins del seu àmbit territorial, d'acord amb el que s'estableix en l'article 34, apartat 4, del seu estatut d'autonomia, i per part de l'administració general de l'Estat cal que s'establisquen mecanismes de col·laboració per a realitzar el control i la identificació de varietats de cítrics i de maduixa.  
Que, d'acord amb el que es disposa en el Reglament Tècnic de Control i Certificació de Plantes de Viver de Fruiters, cal conèixer i controlar la situació sanitària de tot el material nacional de reproducció vegetal destinat a vivers i realitzar les descripcions de les varietats comercials d'aquestes espècies.  
Per això, les dues parts acorden la subscripció d'aquest conveni, de conformitat i amb subjecció a les següents  
Clàusules  
Primera. Objecte del conveni  
a) Control sanitari de plantes de viver de cítrics.  
b) Descripció i tipificació de varietats de cítrics i de maduixa.  
Tot això, d'acord amb el que es detalla en l'annex I.  
Segona. Aportació econòmica  
La valoració d'aquests projectes, segons el desglossament que s'especifica en l'annex I, puja a la quantitat màxima de set milions cinc-centes seixanta-sis mil quaranta-dues pessetes (7.566.042 PTA), IVA inclòs, que seran satisfets pel Ministeri d'Agricultura, Pesca i Alimentació a través de la Direcció General de Produccions i Mercats Agrícoles, a càrrec de la partida pressupostària 30.72.640D.693, per mitjà d'una transferència bancària al compte corrent de l'IVIA número 1712378412, en la Caixa Rural de València, de Montcada (València), amb les certificacions i la conformitat expressa dels treballs realitzats d'acord amb els protocols que s'adjunten.  
Tercera. Operacions que realitzarà la Comunitat Autònoma Valenciana (Conselleria d'Agricultura i Medi Ambient)  
L'Institut Valencià d'Investigacions Agràries executarà tots els treballs d'identificació i testat sanitari, seguint els protocols que s'estableixen en l'annex II.  
Quarta. Operacions que realitzarà el Ministeri d'Agricultura, Pesca i Alimentació (Direcció General de Produccions i Mercats Agrícoles)  
Participarà en el seguiment dels projectes, publicarà els resultats fent constar la realització conjunta dels treballs per part de la Direcció General de Produccions i Mercats Agrícoles i la Comunitat Autònoma Valenciana i, igualment, coordinarà amb els Serveis de Control i Certificació la presa i l'enviament de mostres, amb l'establiment de les prioritats que calga.  
Cinquena. Seguiment dels projectes  
Al final de la campanya, les dues parts revisaran i certificaran l'execució del pla de treball previst.  
Sisena. Duració del conveni  
La duració d'aquest conveni serà la del període comprés entre la data de subscripció i el 30 de desembre de 1996.  
Setena. Resolució  
Serà causa de resolució del conveni l'incompliment de les obligacions per alguna de les parts. En aquest cas serà requisit inexcusable la denúncia de l'incompliment dins del termini de 15 dies.  
Vuitena. Jurisdicció  
Les qüestions litigioses que pogueren sorgir en la interpretació i el compliment d'aquest conveni seran de coneixement i competència de l'ordre jurisdiccional contenciós administratiu, de conformitat amb la llei reguladora d'aquesta jurisdicció de 27 de desembre de 1956, en la redacció vigent.  
I com a prova de conformitat i per a la constància deguda de tot el que s'ha convingut, les dues parts que intervenen firmen aquest conveni, per triplicat, en el lloc i la data indicats en l'encapçalament.  
Pel Govern de la Nació  
LOYOLA DE PALACIO DEL VALLE-LERSUNDI  
Ministra d'Agricultura, Pesca i Alimentació  
Per la Comunitat Valenciana  
Mª ANGELS RAMÓN-LLIN MARTÍNEZ  
Consellera d'Agricultura i Medi Ambient  
Annex I  
Projectes compresos en aquest conveni i aplicació pressupostària en 1996  
1. Control sanitari de vivers de cítrics (1) 3.339.000  
- 102 test bio. per al grup psoriasi  
a 7.300 PTA/t 744.600  
- 152 test bio. per a exocortis i altres viroides  
a 8.500 PTA/t 1.292.000  
- 352 test bio. per a tristesa i vein enation  
a 3.700 PTA/t 1.302.400  
2. Descripció i tipificació de varietats de cítrics i realització de l'examen previ de varietats de cítrics 1.472.450  
- Amidament de caràcters 400.000  
- Despeses de funcionament 1.000.000  
- Dietes i locomoció 72.450  
3. Descripció i tipificació de varietats de maduixa i realització de l'examen previ de varietats de maduixa 1.711.000  
- Amidament de caràcters 850.000  
- Despeses de funcionament 800.000  
- Dietes i locomoció 60.000  
Total (1+2+3) 6.522.450 PTA  
IVA 16% 1.043.592 PTA  
Total 7.566.042 PTA  
(1) Nota: El nombre de tests es podrà variar en virtut de les necessitats de control, mitjançant acord entre les parts, sempre que es mantinga fixa la quantitat pressupostada per al conjunt dels tests.  
Annex II  
2.1 Protocol per a la realització del projecte de control sanitari de vivers de cítrics  
Instal·lacions i personal tècnic  
L'IVIA posarà a la disposició del projecte les següents:  
- Laboratori complet de cultiu de teixits.  
- Laboratori complet d'anàlisi de viroides.  
- 1.400 metres quadrats d'abric de quarantena.  
- 900 metres quadrats en quatre hivernacles climatitzats.  
- Equipament divers (equip de desinfecció de substrats, cambra frigorífica, magatzems, maquinària de polvoritzar...).  
- El personal laboral i tècnic necessari.  
Comprovació de l'estat sanitari  
Les mostres que s'analitzaran seran les que provinguen de vivers de cítrics i del bloc de reserva protegit, preses pel personal autoritzat dels organismes oficials responsables i remeses a l'IVIA degudament identificades amb una etiqueta i acompanyades per l'acta oficial de presa de mostres corresponent.  
Amb aquesta finalitat cal disposar prèviament de les plantes indicadores per a cada una de les virosis que figuren reglamentades en el vigent Reglament Tècnic de Control i Certificació dels Cítrics (des d'ara, Reglament).  
Aquestes plantes s'obtenen mitjançant sembra i posterior cultiu en cossiets amb substrat estèril i fertilitzat, en hivernacle climatitzat a 18-26º C, amb fertirrigació i control rigorós de plagues, malalties i problemes fisiològics i nutritius.  
Quan les plantes indicadores tenen de 8 a 12 mesos des de la sembra es poden inocular. Per realitzar cada test s'utilitzen de dos a quatre plantes indicadores de cada una de les virosis mencionades. La inoculació es realitza mitjançant dos empelts d'escorça procedents de la planta que s'ha de comprovar, rebaixats a 30 centímetres d'alçària i cultivats en hivernacle a 28-32º C per a les malalties d'exocortis i xiloporosi, i a 18-23º C per a tristesa, vein enation i grup psoriasi. Per a les malalties exocortis i xiloporosi s'empra la tècnica d'inoculació sobre plantes de poncemer etrog empeltades sobre patró vigorós i incubades a 27-37º C, observació d'aquestes i posterior anàlisi mitjançant la tècnica d'electroforesi sPAGE.  
Les plantes inoculades s'etiqueten convenientment i es porta un registre sobre tots els processos realitzats sobre aquestes, que estarà a la disposició de l'INSPV.  
A continuació s'efectuen i s'anoten les lectures periòdiques a fi de detectar la presència de símptomes durant el període de vuit mesos i es comuniquen els resultats a l'INSPV.  
Les plantes indicadores usades normalment són:  
- Llimera mexicana  
- Taronger dolç pinneaple  
- Tangor dweet  
- Poncemer etrog  
Els tests que es realitzaran, segons la planta indicadora i la virosi, seran els següents:  
Virosis o similar Planta indicadora Tipus de test  
Tristesa i Llimera mexicana Biològic  
vein enation  
Grup psoriasi Taronger dolç Biològic  
Tangor dweet  
Exocortis Poncemer etrog Biològic, electroforesi  
Xiloporosi sPAGE i altres viroides  
Comunicacions a l'INSPV  
Els resultats i l'informe de situació dels treballs es remetran a l'INSPV al terme de l'any, amb inclusió, almenys, de les dades següents:  
- Relació de mostres rebudes, amb especificació de codi de referència, data de recepció, varietats, viver, origen i categoria.  
- Certificat dels resultats obtinguts en l'any sobre les mostres en observació amb especificació de les virosis analitzades i detectades, si s'escau, per a cada codi de mostra, i fent referència a varietat, viver i categoria.  
- Informe d'incidències i resum de resultats dels treballs de l'any.  
- Relació de mostres que es mantenen en observació i es troben pendents de resultats.  
2.2 Protocol dels treballs de descripció i tipificació de varietats de cítrics  
Objectius  
La realització d'una fitxa descriptiva de cada varietat comercial de cítrics que incloga, almenys, els caràcters bàsics assenyalats per la UPOV i que servisca com a patró descriptiu i de comparació en els treballs de comprovació varietal.  
Instal·lacions  
Les mateixes que les esmentades per als treballs de realització de l'examen previ de varietats de cítrics.  
Treballs que es realitzaran  
- Descripció dels caràcters de les varietats de cítrics incloses en l'àmbit del reglament dels cítrics.  
- Aquesta descripció es farà sobre la base d'observacions pròpies sobre col·leccions de referència, preses en dos anys de fructificació i un tercer si els nivells d'expressió no coincideixen per a un determinat caràcter.  
- Els caràcters que es descriuran seran els més útils per a tipificar la varietat, dins dels assenyalats per a l'espècie per la UPOV, dels quals es prendran almenys dos assenyalats com a bàsics, com també aquells que coneguen com a eficaços encara que no estiguen en les llistes anteriors.  
- Es prendran documents gràfics dels caràcters més destacats, amb la inclusió sempre del corresponent a fruit.  
Comunicacions a l'INSPV  
Els resultats dels treballs s'entregaran al cap de l'any a l'INSPV, amb inclusió, almenys, de les dades següents:  
a) Informe sobre l'estat dels treballs en curs per a cada una de les varietats en estudi, amb especificació d'açò que segueix:  
- Ubicació de l'arbre objecte de les observacions.  
- Referència dels anys en què s'han realitzat observacions.  
- Dades de les observacions parcials realitzades en l'any en curs.  
b) Informe de resultats finals de les varietats de les quals s'ha conclòs la tipificació, de la manera següent:  
- Fitxa per varietat amb les dades mitjanes per a cada caràcter estudiat.  
- Documents gràfics (diapositives) presos per a cada varietat descrita en format i fons homogenis.  
- Informe en què es destaquen els caràcters més útils per a distingir les varietats en el camp, dins dels que s'han descrit.  
- Una còpia en disquet informàtic de les dades parcials i finals obtingudes de cada varietat finalitzada.  
2.3 Protocol d'operacions que s'han d'efectuar per a l'execució de l'examen previ de varietats de taronger, mandariner i aranger, amb sol·licitud per a la inscripció en el registre de varietats protegides  
Localització: Moncada, València, en terrenys i instal·lacions de l'IVIA.  
1. Recepció de material vegetal enviat pels sol·licitants del títol d'Obtenció Vegetal. Es portarà un llibre Registre d'Entrada.  
2. Control de l'estat sanitari del material rebut.  
3. Emmagatzematge del material en condicions adequades fins que es realitze la plantació.  
4. Plantació i cultiu del material rebut, amb aplicació de les tècniques i els tractaments necessaris per a disposar de plantes adequades per a realitzar les observacions necessàries.   
5. Comunicació a l'INSPV del material rebut i de l'execució de les plantacions.  
6. Manteniment i cultiu de les plantes de varietats de les quals s'ha finalitzat l'examen previ i que constitueixen la col·lecció de referència. En aquesta col·lecció aniran incloent-se totes les varietats protegides a mesura que siga possible.  
7. Execució de les observacions i presa de dades seguint les llistes de caràcters, nivells de pressió i metodologia determinats per l'INSPV i seguint el formulari de la UPOV que s'adjunta. Tractament de les dades obtingudes.  
Quan, en aplicació de la normativa en vigor, se sol·licite a l'INSPV la utilització de l'examen previ de les plantacions de la varietat existents a Espanya, la presa de dades i les observacions es realitzaran en la ubicació d'aquestes plantacions.  
8. Elaboració d'informes definitius o parcials sobre les varietats en assaig. L'informe definitiu sobre examen previ, comprovació de la novetat, homogeneïtat i estabilitat s'haurà de realitzar en finalitzar el segon any de fructificació, tret que es donen circumstàncies que ho impedisquen. Remissió d'informes a l'INSPV d'aquelles varietats de les quals, en finalitzar el segon any de fructificació i observacions, no es puga elaborar l'informe final. Es notificaran a l'INSPV les causes que ho van impedir. L'INSPV col·laborarà en el tractament de dades per a l'estudi de distingibilitat amb els seus mitjans de càlcul. Caldrà remetre a l'INSPV els informes corresponents a les varietats de taronger, mandariner i aranger que han finalitzat el període d'assajos abans del 31 de desembre de cada any. S'adjunta un model de l'informe que s'ha de remetre.  
9. Prestació d'assistència tècnica, a requeriment de l'INSPV, per a casos de contravenció de drets, elaboració d'informes, alçament d'actes i peritatge en casos d'infractors dels drets del productor.  
10. Inclusió en el camp d'identificació, a requeriment de l'INSPV, com també estudis i elaboració d'informes, de material i mostres recollides en l'alçament d'actes motivades per infraccions o denúncies de contravencions.  
11. Col·laboració amb l'INSPV en les eventuals revisions de metodologia de treball i modificacions de llistes de caràcters que s'han d'observar.  
Informe relatiu a la realització de l'examen previ  
Espècie: Denominació varietal: ........................  
La varietat ha estat estudiada en els camps d'identificació corresponents a les campanyes: ................  
Localització: ....................  
Amb el material subministrat pel sol·licitant, en els assajos abans mencionats s'ha procedit a l'estudi de la varietat i s'ha elaborat la descripció que s'adjunta.  
En els assajos efectuats s'ha comprovat que es distingeix suficientment de les varietats similars de la col·lecció de referència.  
No s'ha observat l'existència de plantes fora de tipus, per la qual cosa es considera suficientment homogènia.  
Al llarg dels anys en què aquesta varietat ha estat inclosa en els assajos d'identificació, no s'ha observat manca d'estabilitat en el material corresponent que s'ha estudiat.  
\_\_\_\_\_..., ... d ... de 19...  
Signat:  
2.4 Protocol dels treballs de descripció i tipificació de varietats de maduixa  
Objectius  
La realització d'una fitxa descriptiva de cada varietat comercial de maduixa que incloga, almenys, els caràcters bàsics assenyalats per la UPOV i que servisca com a patró descriptiu i de comparació en els treballs de comprovació varietal.  
Instal·lacions  
Les mateixes que les esmentades per als treballs de realització de l'examen previ de varietats de maduixa.  
Treballs que s'han de realitzar  
- Descripció dels caràcters de les varietats de fraguera incloses en l'àmbit del reglament de la maduixa.  
- Aquesta descripció es farà sobre la base d'observacions pròpies sobre col·leccions de referència, preses en dos anys, i un tercer si els nivells d'expressió no coincideixen per a un determinat caràcter.  
- Els caràcters que s'han de descriure seran els més útils per a tipificar la varietat, dins dels assenyalats per a l'espècie per la UPOV, dels quals es prendran, almenys, els assenyalats com a bàsics, com també aquells que coneguen com a eficaços encara que no estiguen en les llistes anteriors.  
- Es prendran documents gràfics dels caràcters més destacats, amb inclusió sempre del corresponent a fruit.  
Comunicacions a l'INSPV  
Els resultats dels treballs s'entregaran al cap de l'any a l'INSPV, amb inclusió, almenys, de les dades següents:  
a) Informe sobre l'estat dels treballs en curs i les varietats en estudi, amb inclusió de:  
- Referència dels anys en què s'han realitzat observacions.  
- Dades de les observacions parcials realitzades en l'any en curs.  
b) Informe de resultats finals de les varietats de les quals s'ha conclòs la tipificació, de la manera següent:  
- Fitxa per varietat amb les dades mitjanes per a cada caràcter estudiat.  
- Documents gràfics (diapositives) presos per a cada varietat descrita en format i fons homogenis.  
- Informe en què es destaquen els caràcters més útils per a distingir les varietats en el camp, dins dels que s'han descrit.  
- Una còpia en disquet informàtic de les dades parcials i finals obtingudes per a cada varietat finalitzada.  
2.5 Protocol dels treballs de realització de l'examen previ de varietats de maduixa per al registre de varietats protegides  
Instal·lacions i personal tècnic  
L'IVIA posarà a la disposició del projecte el següent:  
- Els terrenys adequats i suficients per a l'establiment de les plantes en camp, siguen propis o concertats amb la Caixa Rural de València.  
- Laboratori per a determinació de caràcters, com també el personal tècnic i auxiliar per a la realització.  
- Ordinador per a processament de les dades preses en camp i laboratori.  
- El personal tècnic necessari.  
Pla de treball anual  
1. Preparació del terreny: en el mes de juny es realitzarà la preparació del terreny necessari, perquè siga sotmès a desinfecció posterior.  
2. Recepció del material vegetal enviat pels sol·licitants del títol d'Obtenció Vegetal. Es portarà un llibre Registre d'Entrades.  
3. Control de l'estat sanitari del material rebut.  
4. Emmagatzematge del material rebut en condicions adequades fins que es realitza la plantació.  
5. Plantació: si el material rebut és planta "frigo", la plantació es realitzarà en la primera quinzena d'agost. Si és planta fresca, provinent de viver d'altura, la plantació es realitzarà en els primers dies d'octubre i no després del 15 d'aquest mes. En aquests dies cal que s'haja airejat suficientment el terreny desinfectat i que s'hagen preparat els cavallons sobre els quals aniran les plantes.  
6. Comunicació a l'INSPV del material rebut i de l'execució de les plantacions.  
7. Manteniment i cultiu de les plantes de varietats rebudes.  
8. Execució de les observacions: les observacions s'efectuaran d'acord amb el que es disposa en el Reglament de Protecció de Varietats de Maduixa i seguint el formulari de la UPOV.  
Totes les característiques quantitatives s'han de fer en un mínim de 10 plantes.  
Totes les observacions de planta i fulla s'han de realitzar en plantes de primer any un poc abans que comence la maduració del fruit.  
Totes les observacions sobre estolons s'han de fer sobre plantes de primer any i al final de la campanya o en la tardor.  
Totes les observacions sobre flors s'han de fer en plantes de primer any i en plena floració (50% de les plantes han de tenir, almenys, una flor vertadera).  
Els caràcters que s'han d'observar són els següents:  
a) Característiques de la planta:  
- Port  
- Nombre d'estolons \*  
- Inflorescència: posició respecte al fullatge \*  
- Època de floració \*  
- Època de maduresa \*  
- Tipus de floració \*  
b) Característiques de les fulles:  
- Ondulació de la superfície foliar del limbe \*  
- Nombre de folíols \*  
- Folíol terminal: relació longitud/amplària \*  
- Folíol terminal: forma de la base \*  
- Folíol terminal: forma de la vora dentada  
- Color verd del limbe.  
c) Característiques de la flor:  
- Grandària  
- Grandària del calze interior respecte de l'exterior \*  
- Grandària del calze respecte de la corol·la \*  
- Posició dels pètals entre si \*  
d) Característiques dels fruits:  
- Relació longitud/amplària màximes \*  
- Grandària  
- Forma predominant \*  
- Color extern \*  
- Intensitat del color \*  
- Inserció d'aquenis \*  
- Inserció del calze  
- Grandària del calze respecte del diàmetre del fruit \*  
- Duresa  
- Color de la carn  
- Uniformitat del color de la carn  
Quan, en aplicació de la normativa en vigor, se sol·licite a l'INSPV la utilització de l'examen previ de les plantacions de la varietat existents a Espanya, la presa de dades i les observacions es realitzaran en la ubicació d'aquests plantacions.  
9. Elaboració d'informes definitius o parcials sobre les varietats en assaig. L'informe definitiu sobre examen previ, comprovació de la novetat, homogeneïtat i estabilitat s'haurà de fer en finalitzar el segon any de fructificació, tret que es donen circumstàncies que ho impedisquen. Remissió d'informes a l'INSPV. Pel que fa a les varietats de les quals, en finalitzar el segon any de fructificació i observacions, no es puga elaborar l'informe final, es notificarà a l'INSPV les causes que ho van impedir. L'INSPV col·laborarà en el tractament de dades per a l'estudi de distingibilitat amb els seus mitjans de càlcul. Caldrà remetre a l'INSPV els informes corresponents a les varietats de maduixa de les quals s'ha finalitzat el període d'assajos abans del 31 de desembre de cada any. S'adjunta un model de l'informe que s'ha de remetre.  
10. Prestació d'assistència tècnica, a requeriment de l'INSPV, per a casos de contravenció de drets, elaboració d'informes, alçament d'actes i peritatge en casos d'infractors dels drets del productor.  
11. Inclusió en el camp d'identificació, a requeriment de l'INSPV, com també estudis i elaboració d'informes, de material i mostres recollides en l'alçament d'actes motivades per infraccions o denúncies de contravencions.  
12. Col·laboració amb l'INSPV en les eventuals revisions de metodologia de treball i modificacions de llistes de caràcters que s'han d'observar.  
Informe relatiu a la realització de l'examen previ  
Espècie: Denominació varietal: ........................  
La varietat ha estat estudiada en els camps d'identificació corresponents a les campanyes: ................  
Localització: ....................  
Amb el material subministrat pel sol·licitant en els assajos abans mencionats s'ha procedit a l'estudi de la varietat i s'ha elaborat la descripció que s'adjunta.  
En els assajos efectuats s'ha comprovat que es distingeix suficientment de les varietats similars de la col·lecció de referència.  
No s'ha observat l'existència de plantes fora de tipus, per la qual cosa es considera suficientment homogènia.  
Al llarg dels anys en què aquesta varietat ha estat inclosa en els assajos d'identificació, no s'ha observat manca d'estabilitat en el material corresponent que s'ha estudiat.  
\_\_\_\_..., ... d ... de 19...  
Signat: